text: Danskere kører egoistisk
  15 juni 2010 kl. 14.18
  Og de kører alt for tæt på hinanden på motorvejen, siger Flemming Boling Jensen fra Sydøstjyllands politi, der hver dag ser unoderne fra sin videovogn.
  Bare to timers patrulje i dag på motorvejene i trekants-området noterede Flemming Boling Jensen 6 grove overtrædelser.
  Én kørte eksempelvis med en gennemsnitshastighed på 146 km/t henover Vejlefjordbroen, hvor der er en hastighedsbegrænsning på 90 km/t - to kørte alt for tæt på den forankørende og én overhalede indenom.
  Hvis man kører 110 km/t, skal man holde en sikkerhedsafstand på mindst 61 meter, svarende til længden af 15 biler.
  Man kan finde udaf, om man holder den rigtige afstand, ved at notere et punkt, som bilen foran passerer.
  Ens egen bil må først passere punktet to sekunder efter.
  